Kuusi tukimuuria ja kolme siltaa

Hervannan valtaväylän varrelle on rakennettu Vuohenojan kohdalle kuusi tukimuuria ja kolmea siltaa on muokattu raitiotien tarpeisiin. Esimerkiksi valtaväylän ylittävää ratasiltaa muokattiin viime juhannuksena junaliikenteen katkon aikana. Ratasillan alla tehdään vielä viimeistelytöitä kevyen liikenteen väylän avaamisen jälkeen ja väylä on aluksi kavennettu tällä kohdin. Rieväkadulle on tehty tukimuuri ja ylikulkusiltaa on muokattu raitiotien tarpeisiin. Rieväkadulle rakennetaan vielä toinenkin tukimuuri.

– Hyvä yhteistyö alueen kiinteistöjen omistajien kanssa helpotti töitä huomattavasti. Se varmisti sujuvan työn ja parhaat mahdolliset rakenneratkaisut, kiittelee Raitiotieallianssin siltarakentamisen työmaapäällikkö Jani Kiili.

Raitiotieallianssin ensimmäiset liikennejärjestelyt tehtiin Hervannan valtaväylän varrella lähes vuosi sitten, kun jalankulkijat ja pyöräilijät ohjattiin kulkemaan kiertoreittiä. Puunkaato valtaväylän varrella aloitettiin 19.12.2016.